A Tanács 2342/92/EGK rendelete

(1992. augusztus 7.)

a szarvasmarhafélék közé tartozó fajtatiszta tenyészállatok harmadik országból történő importjáról, az ezekre vonatkozó export-visszatérítésről, valamint az 1544/79/EGK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2066/92/EGK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 10. cikke (5) bekezdésére és 18. cikke (6) bekezdésére,

mivel a Közösségbe irányuló importra vonatkozó 01021000 KN-kód alá tartozó szarvasmarha fajtatiszta tenyészállatai után nem kell importlefölözést fizetni; mivel 60 hónapos korig magasabb az export-visszatérítés a nőstény állatok után, mint a 01029031 és a 01029033 KN-kód alá tartozó élő szarvasmarhák után;

mivel az erre a területre vonatkozó közösségi szabályok megfelelő alkalmazása érdekében tisztázni kell a fajtatiszta tenyészállat fogalmát; mivel erre a célra a legutóbb a 91/174/EGK irányelvvel [3] módosított, a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelv [4] 1. cikkében megadott meghatározást kell alkalmazni;

mivel annak érdekében, hogy meg lehessen győződni arról, hogy az importált állatokat ténylegesen tenyésztésre szánják, származási és tenyésztési bizonyítvánnyal, valamint az ilyen állatoknál általában megkövetelt állat-egészségügyi bizonyítvánnyal kell rendelkezniük, és az importőrnek vállalnia kell, hogy egy bizonyos ideig élve tartja az állatot;

mivel nincs rendelkezés arra a biztosítékra nézve, hogy gondoskodnának ezeknek az állatoknak az élve tartásáról ebben az időszakban, rendelkezéseket kell hozni a 1979. július 24-i 1697/79/EGK tanácsi rendelet [5] alkalmazásáról, az olyan importvám vagy exportvám vámkezelés utáni visszatérítéséről, amelyeket még nem kértek attól a személytől, aki a vám megfizetésének kötelezettségével járó vámeljárás alá vont áruk utáni fizetésért felelős, amennyiben az időszakra vonatkozó követelmény nem teljesül;

mivel a Közösség kétoldalú szabadkereskedelmi megállapodásokat kötött az EFTA-val; mivel ezeknek a megállapodásoknak az értelmében az érintett harmadik országokra vonatkozó rendelkezéseket vagy kötelezettségeket meg kell szüntetni, de meg kell követelni, hogy a fajtatiszta tenyészállatokra vonatkozó származási és tenyésztési bizonyítványt, valamint az egészségügyi igazolványt bemutassák, hogy azokat a Közösségen belüli szabad forgalomba lehessen bocsátani;

mivel a legfeljebb 60 hónapos fajtatiszta nőivarú tenyészállatokat kísérő egészségügyi dokumentumokat és a genetikai érték meghatározásának eredményét, amelynek szerepelnie kell a származási bizonyítványban, vagy csatolni kell ahhoz, meg kell határozni annak érdekében, hogy meggyőződjenek arról, hogy valóban tenyésztésre szánják azokat;

mivel a Közösségbe importált fajtatiszta tenyészállatokat ellenőrizni kell, hogy előzőleg nem a Közösségből exportálták-e őket, és hogy azokra nem fizettek-e export-visszatérítést; mivel ha az ilyen állatokra export-visszatérítést fizettek ki, az összeget vissza kell fizetni, mielőtt az állatokat újraimportálnák a Közösségbe;

mivel a 3988/87/EGK rendelettel [6] módosított 1544/79/EGK bizottsági rendelet [7] csak a fajtatiszta tenyészállatok export-visszatérítésének megítélésével kapcsolatos követelményekre vonatkozik; mivel az egyértelműség kedvéért azt hatályon kívül kell helyezni, és rendelkezéseit bele kell foglalni e rendeletbe;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

Az importlefölözés beszedése és az export-visszatérítések megítélése céljából a szarvasmarhafajba tartozó élőállatokat a 01021000 KN-kód alá tartozó fajtatiszta tenyészállatoknak tekintik, ha megfelelnek a 77/504/EGK irányelv 1. cikkében szereplő meghatározásnak. Ezen kívül csak a hat évnél fiatalabb nőivarú állatok tekinthetők tenyésztésre szánt fajtatiszta nőivarú tenyészállatnak.

2. cikk

(1) A 01021000 KN-kód alá tartozó szarvasmarha faj fajtatiszta tenyészállatainak szabad forgalomba hozatalakor az importőr minden egyes állatra vonatkozóan bemutatja a tagállam vámhatóságainak a következőket:

a) a származási és tenyésztési bizonyítványt;

b) a szarvasmarhafajták fajtatiszta tenyészállataival kapcsolatban megkövetelt egészségügyi igazolványt.

(2) Ezenkívül az importőrök írásos nyilatkozatot nyújtanak be a vámhatóságokhoz arról, hogy a vis maior esetét kivéve az állatot az importálás napjától számított 12 hónapig nem vágják le.

(3) Legkésőbb a szabad forgalomba bocsátást követő 15. hónap végéig az importőrök az importáló tagállam vámhatóságának benyújtják annak bizonyítékát, hogy az állatot:

a) nem vágták le a (2) bekezdésben meghatározott határidőn belül, és nyilvántartásba vették vagy bevezették a törzskönyvbe; vagy

b) egyészségi okokból vágták le a határidő lejárta előtt, vagy betegség vagy baleset következtében pusztult el.

Az a) pontban említett bizonyíték egy bizonyítvány, amelyet a tagállam törzskönyvet vezető szövetsége, szervezete vagy hivatalos szerve állít ki. A b) pontban említett bizonyíték egy bizonyítvány, amelyet a tagállam által kijelölt hivatalos szerv állít ki.

(4) A 12 hónapos időszak be nem tartása, kivéve a (3) bekezdés b) pontjában leírt esetet, az érintett állat 0102 90 KN-kód szerinti besorolásához vezet, és a meg nem fizetett importvám beszedésére irányuló eljárást vonja maga után 1697/79/EGK rendeletnek megfelelően.

(5) Az intézkedések, melyek:

- az 1. cikkben meghatározott korhatárral,

- a (2), (3) és (4) bekezdésben előírt kötelezettségekkel kapcsolatosak,

nem vonatkoznak az Ausztriából, Finnországból, Izlandról, Norvégiából, Svédországból és Svájcból származó és onnan érkező fajtatiszta tenyészállatokra.

3. cikk

A fajtatiszta nőivarú tenyészállatok utáni visszatérítés megadásának feltétele minden egyes állatra vonatkozóan a kiviteli vámalakiságok során bemutatott eredeti és egy másolati példánya:

a) a tagállam törzskönyvét vezető szövetség, szervezet vagy hivatalos szerv által kibocsátott származási bizonyítványának, amelyben különösen a teljesítményvizsgálat eredményei és az érintett állat genetikai értékére vonatkozó felmérések eredményei (a származás részleteivel), valamint a szülők és nagyszülők szerepelnek. Ezek az eredmények csatolhatók is a bizonyítványhoz;

b) a szarvasmarhafajták fajtatiszta tenyészállataira vonatkozóan a rendeltetési harmadik ország által megkövetelt egészségügyi bizonyítványának.

A b) ponttól eltérően a tagállamok engedélyezhetik egyetlen egészségügyi bizonyítvány bemutatását egy teljes szállítmány állatra.

Az exportőrnek vissza kell adni mindkét bizonyítvány eredeti példányát, és a vámhatóságok által hitelesített másolatokat a visszatérítésre vonatkozó kérelemhez kell csatolni.

4. cikk

(1) A Közösségbe újraimportált fajtatiszta tenyészállatok szabad forgalomba bocsátása előtt minden export-visszatérítést vissza kell fizetni, vagy az illetékes hatóságnak meg kell tennie a szükséges intézkedéseket az ilyen összegek visszatartására, ha azokat még nem fizették ki.

(2) Ha a 01021000 KN-kód alá tartozó állatok importvámkezelése során a származási bizonyítvány szerint a tenyésztő a Közösségben van bejegyezve, az importőrnek azt is bizonyítania kell, hogy nem részesült visszatérítésben, vagy hogy a kapott visszatérítést visszafizették. Ha nem tudnak ilyen bizonyítékot szolgáltatni, a 010290 KN-kód alá tartozó szarvasmarhafajra a Közösségbe való újraimportálás napján érvényes legmagasabb importlefölözésekkel egyenlő export-visszatérítés tekintendő megfizetettnek.

5. cikk

A 1544/79/EGK rendelet hatályát veszti.

6. cikk

Ez a rendelet 1992. augusztus 17-én lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. augusztus 7-én.

a Bizottság részéről

Ray Mac Sharry

a Bizottság tagja

[1] HL L 215., 1992.7.30., 49. o.

[2] HL L 148., 1968.6.28., 24. o.

[3] HL L 85., 1991.4.5., 17. o.

[4] HL L 206., 1977.8.12., 8. o.

[5] HL L 197., 1979.8.3., 1. o.

[6] HL L 376., 1987.12.31., 31. o.

[7] HL L 187., 1979.7.25., 8. o.

--------------------------------------------------